Man voorlopig vry ná kroegmoord | Maroela Media
Die saak teen 'n 52-jarige man wat aangekla is van die moord op Ludi Vink, die man wat in Februarie 2017 dood is nadat hy in 'n kroeg in Alberton met 'n potspelstok in die oog gesteek is, is voorlopig teruggetrek.
Die verhoor teen Daniel Jacobs Olivier sou vandeesweek in die rondgaande hof in Palm Ridge plaasgevind het, maar die aanklagte teen Olivier is onverwags deur die staat teruggetrek. Alberton Record berig die staat het aangevoer daar is 'n gebrek aan verklarings en inligting rakende Vink se dood en die uitslae van die nadoodse ondersoek is nog nie beskikbaar nie.
Die Gautengse woordvoerders van die Nasionale Vervolgingsgesag (NVG) kon Vrydag ondanks verskeie pogings nie bereik word vir kommentaar nie.
Maroela Media het vroeër berig Vink (30) was op 21 Februarie 2017 saam met 'n familielid in 'n kroeg in Randhart, Alberton, toe die voorval plaasgevind het. Veiligheidskameras in die kroeg het die gebeure vasgevang en die beeldmateriaal is destyds op sosiale media gedeel.
Daniel Jacobs Olivier by die polisiestasie. Foto: Verskaf
Vink is na 'n hospitaal gehaas waar hy breindood verklaar is. Hy is later in die hospitaal dood, maar is lank genoeg op lewensondersteuningsmasjiene gehou om sy organe te skenk.
Olivier het homself drie dae ná die voorval aan die polisie oorgegee.
Anet Vink, Ludi se stiefma, het twee weke gelede in die aanloop tot die hofsaak op haar Facebook-profiel geskryf hoe moeilik dit is om die hofverrigtinge by te woon. "Weereens sal ons na die mense moet kyk wat jou op so sinnelose manier uit ons lewens kom skeur het! Bang, bang vir die rou stukkende emosies wat oopgeruk gaan word met elke sin, elke getuie," het sy geskryf.
"Dis 'n pad wat ons lewens gevat het wat ons nie kon voorspel nie. Dis 'n gemis – wens jy kon saam wees in ons lekker tye. Vir jou sal ons die pad stap. Dapper, vol moed, vol mis, vol hartseer."
Lees alle vorige berigte oor Ludi Vink op Maroela Media.
Hy is en sal altyd n moordenaar bly! Maak nie saak wat die staat se nie. YAHWEH se wette bly ewig.
Hoe kla jy iemand aan sonder voldoende getuienis ??
Onskuldig tot jy skuldig bewys is. Dit is slegs die regsbeginsel. En in die oë van die reg. As ek 180 in 'n 120 zone ry. Dan is ek skuldig. Of ek gevang word of nie. Of dit in 'n hof bewys is of nie.
Aan die Vink familie: God slaap nie en geregtigheid sal seëvier. Ons dink aan julle en die gemis bly net erg. Julle is deur 'n verskriklike tyd en nou faal die regstelsel. Kan net nie verstaan wat die nadoodse ondersoek met die hofsaak te doen het nie. Dalk is ek dom. Die video wys duidelik hoe die man Ludi in sy oog steek. So tragies
Dit is so ongelooflik onregverdig. Daar is CCTV kamers bewys dat die man n moordenaar is en nou loop hy vry. Ek voel so jammer vir Ludi se familie